ऐसे में, पनसारे हों या डाभोलकर हों या कालबुर्गी--वे आंखों में इतने चुभने लगते हैं कि उनसे अंतिम निज़ात पाने का हुक़्मनामा आंखों-ही-आंखों में ज़ारी हो जाता है। गौरी लंकेश न पहली हैं न आख़िरी। बिहार में सीवान के राजदेव रंजन से लेकर सासाराम के धर्मेंद सिंह, गुजरात में जूनागढ़ के किशोर दवे, कोलकाता के इंद्रदेव यादव, उत्तर प्रदेश के तरुण मिश्रा, हेमंत यादव, जागेंद्र सिंह और संजय कुमार, मध्यप्रदेश के संदीप कोठारी और राजेश मिश्रा, छत्तीसगढ़ के उमेश राजपूत और साईं रेड्डी, मुंबई के ज्योतिर्मय डे, श्रीनगर के प्रदीप भाटिया और हैदराबाद के जगदीश बाबू तक बीसियों पत्रकारों के रक्त की बूंदें अभिव्यक्ति-विरोधियों के भाले पर आज भी दूर से दिखाई देती हैं।